Radio24syvs satireprogram Den Korte Radioavis har chikaneret og generet aktivisten og debattøren Amalie Have. Det giver Amnesty Internationals ledelse i Danmark udtryk for i en mailklage til radiokanalen, fortæller Mads Brügger, der er programchef på Radio24syv.

»De går i brechen på vegne af Amalie Have, som de har et samarbejde med. Amnesty kræver, at vi som satirevirksomhed skal indstilles, og at det satire, vi har lavet med Amalie Have, skal slettes, og at der skal undskyldes til hende. Og hvis ikke vi gør det, vil Amnesty lade sagen gå videre til deres advokat«.

Programleder Helle Jacobsen og generalsekretær Trine Christensen i Amnesty International Danmark, som ifølge Mads Brügger har sendt klagen, uddyber ikke i mailen, hvad denne advokats rolle bliver i sagen. Mads Brügger pointerer, at de stadig ikke hørt fra advokaten, og at Radio24syv ikke har tænkt sig at imødekomme Amnestys krav.